Jurinová, Erika, podpredsedníčka NR SR (2014-12-03):
Dobrý večer všetkým. Vážená pani predsedajúca, vážené kolegyne, kolegovia, dovoľte mi predniesť pozmeňujúci návrh k návrhu zákona o sociálnych službách, ktorý predkladajú kolegyne poslankyne. K návrhu poviem iba, že určite ho podporím, že je to vylepšujúci stav, aj keď si myslím, že mohlo sa mu vyhnúť možno už pred rokom, keď sa prijímala novela zákona o sociálnych službách, ktorá obsahovala niečo málo dobrých vecí, ale veľa aj zlých správ, ktoré vôbec nepomohli poskytovateľom ani klientom, možno trošku pomohli štátu. Ale nie o tom som chcela, chcela by som možno zvrátiť jeden stav, ktorý si myslím, že nie je celkom dobre v zákone nastavený, a to vrátenie späť 60-dňovej lehoty, ktorá bola nejakým spôsobom, skôr si myslím, že nie veľmi dobre zdôvodniteľným a zdôvodneným, vyňatá zo zákona a slúžila predtým na zabezpečenie sociálnej služby odo dňa právoplatného rozhodnutia o odkázanosti na sociálnu službu. A teraz pred chvíľočkou som sa rozprávala s pani predkladateľkou Vierkou Šedivcovou a prejavila možno náklonnosť k takémuto návrhu zákona, teda k takémuto pozmeňujúcemu návrhu, ale uvedomujem si aj sama fakt, keďže tento, poviem nápad, ale však nie je to nápad, prevzala som to naozaj až potom, ako som si prečítala vyjadrenia z konferencie, ktorá sa konala v pondelok, z tlačovej správy, kedy naozaj na túto vec, ktorú vlastne v pozmeňováku riešim, upozorňovali práve poskytovatelia sociálnych služieb. Možno ja by som sa aj pokúsila navrhnúť, ak by to bolo možné, predsa ešte len diskusiu s ministerstvom. Je pravdou, že tento pozmeňovák som dostala hotový až dnes poobede pred piatou, takže narýchlo som zbierala podpisy, a nebol z mojej strany dostatočný čas ani na konzultáciu s ministerstvom. Každopádne by som možno rada využila čas do zajtrajšieho hlasovania a na ministerstve skúsila aspoň predložiť takúto požiadavku. Uvidíme, ako dopadne. Takže dovolím si prečítať, predniesť pozmeňujúci a doplňujúci návrh poslankýň Národnej rady Slovenskej republiky Eriky Jurinovej, Janky Šípošovej a Evy Horváthovej k návrhu poslankýň Národnej rady Slovenskej republiky Viery Tomanovej, Viery Šedivcovej, Evy Hufkovej a Jany Vaľovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov, tlač 1249. Návrh poslankýň Národnej rady Slovenskej republiky Viery Tomanovej, Viery Šedivcovej, Evy Hufkovej a Jany Vaľovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách, sa mení a dopĺňa takto: 1. V Čl. I sa pred bod 1 vkladá nový bod 1, ktorý znie: „1. V § 8 odsek 4 znie: „(4) Ak fyzická osoba má vydané právoplatné rozhodnutie o odkázanosti na sociálnu službu, o ktorej poskytnutie žiada, obec alebo vyšší územný celok v rozsahu svojej pôsobnosti poskytne fyzickej osobe sociálnu službu alebo zabezpečí poskytnutie sociálnej služby uvedenej v § 34 až 41 najmenej do 60 dní odo dňa doručenia žiadosti o uzatvorenie zmluvy o poskytovaní sociálnej služby obci, vyššiemu územnému celku alebo právnickej osobe zriadenej alebo založenej obcou alebo vyšším územným celkom podľa poradia na základe vopred určených a zverejnených podrobností vedenia tohto poradia, ak odsek 6 neustanovuje inak.“.“ Doterajšie body sa následne prečíslujú. 2. V čl. I bode 3 sa § 110w dopĺňa odsekom 3, ktorý znie: „(3) Ak fyzická osoba podala žiadosť podľa § 8 ods. 4 do 31. januára 2015, poskytne jej obec alebo vyšší územný celok v rozsahu svojej pôsobnosti sociálnu službu alebo zabezpečí poskytovanie sociálnej služby uvedenej v § 34 až 41 najneskôr do 1. apríla 2015.“ Odôvodnenie: Hlavným účelom predloženého pozmeňujúceho a doplňujúceho návrhu je opätovné zavedenie 60-dňovej lehoty na zabezpečenie sociálnej služby fyzickej osobe, a to odo dňa právoplatného rozhodnutia o jej odkázanosti na sociálnu službu. Novelou zákona č. 485/2013 Z. z. sa s účinnosťou od 1. januára 2014 vypustila vyššie uvedená lehota bez akéhokoľvek vecného odôvodnenia, len s konštatovaním v dôvodovej správe, že najvýraznejšou zmenou v tomto ustanovení je vypustenie 60-dňovej lehoty pre poskytnutie alebo zabezpečenie sociálnej služby zo strany obce alebo vyššieho územného celku. V praxi však vypustenie tejto lehoty vytvorilo stav právnej neistoty, v dôsledku ktorej fyzické osoby, aj keď budú mať právoplatné rozhodnutie o tom, že sú odkázané na sociálnu službu, nebudú vedieť, v akej lehote a či vôbec im táto služba bude poskytnutá. Navrhovaný pozmeňujúci a doplňujúci návrh opätovne zavádza 60-dňovú lehotu, v ktorej poskytovateľ služby bude musieť fyzickej osobe s právoplatným rozhodnutím o tom, že je odkázaná na sociálnu službu, takúto službu poskytnúť, prípadne prispievať na sociálne služby u neverejných poskytovateľov sociálnych služieb. Súčasne sa v pozmeňujúcom a doplňujúcom návrhu dopĺňajú prechodné ustanovenia, na základe ktorých budú obce alebo vyššie územné celky v rozsahu svojej pôsobnosti povinné poskytnúť fyzickým osobám, ktoré si svoje žiadosti zaslali do 31. januára 2015, sociálnu službu alebo zabezpečiť poskytovanie sociálnej služby najneskôr do 1. apríla 2015, teda do dvoch mesiacov po účinnosti návrhu zákona. Ešte by som možno na záver doplnila, že doplnenie 60-dňovej lehoty by som možno videla aj v súvislosti s tým, ako nám pán minister vo svojej rozprave k návrhu rozpočtu svojej kapitoly povedal, o koľko tisíc miest navýšil počet lôžok alebo počet klientov, alebo počet, neviem sa vyjadriť, kapacity sociálnych zariadení. V súvislosti s tým sú aj navýšené financie do rozpočtu ministerstva práce a sociálnych vecí, okrem toho teda podala som aj pozmeňovací návrh, ktorý s veľkou pravdepodobnosťou síce nebude prijatý, ale takisto možno reagoval v súvislosti aj s týmto pozmeňujúcim návrhom na to, aby to zafinancovanie finančných služieb bolo dosiahnuteľné aj práve pri uvedení 60-dňovej lehoty, napríklad, hej, to len taká asociácia. Takže veľmi by som sa prihovárala za to, aby poslanecký zbor prehodnotil stanovisko k tomuto, alebo zhodnotil toto stanovisko k vypovedanému pozmeňovaciemu návrhu a pozitívne zareagoval hlasovaním, to by bola veľmi dobrá správa nie pre mňa, ale najmä pre tých poskytovateľov sociálnych služieb a ešte väčšia pre klientov. Len pár dní dozadu sme dostali prípad jednej pani, ktorá zisťovala, prečo, keď má schválený príspevok od Bratislavského samosprávneho kraja, prečo ho neposkytuje. My sme zistili, že je 150. v poradí, a bolo oznámené, že až keď bude uspokojených tých 150 klientov pred ňou, až potom bude mať teda nárok. Takže myslím si, že to bezvládie, ktoré teraz v tejto oblasti existuje, že nie sú stanovené termíny na to, aby sa začalo vyplácať, alebo aby sa mohla poskytovať sociálna služba, naozaj môže spôsobiť až kolaps v niektorých zariadeniach. Dokonca sme počuli o prípadoch, kedy, aj keď bolo teda schválené pridelenie príspevku, samotný príspevok nebol vyplatený a medzitým klient zomrel. Poberal teda službu, bol v zariadení a zomrel, nedočkal sa toho, že mu začali vyplácať príspevok na poskytnutie sociálnej služby. Takže ešte raz sa prihováram za prijatie tohto pozmeňovacieho návrhu a sama urobím, čo sa bude aj dať v súvislosti s komunikáciou s ministerstvom. Ďakujem pekne.